EFF neem nie deel aan mosie van wantroue teen ZumaDie EFF verlaat die parlement tydens die staatsrede (Februarie 2016) (Skermskoot uit die regstreekse video) Die Ekonomiese Vryheidsvegters (EFF) het Dinsdag gesê hy gaan nie aan ŉ debat oor ŉ mosie van wantroue in president Jacob Zuma deelneem nie, aangesien só besluit ŉ uitspraak in die hoogste hof van die land vereis. “Kwessies wat in die debat aangeroer gaan word, en verwerp gaan word deur die ANC ongeag van hoe wettig of beginselvas dit is, is presies wat die EFF aan ŉ volle bank regters van die konstitusionele hof voorgehou het,” het Mbuyiseni Ndlozi, woordvoerder van EFF, gesê. “Die hof is onderwerp aan die Grondwet en is die enigste geloofwaardige sfeer van die staat waarin ons nog geloof het.” Ndlozi het gesê hulle sal wag vir die uitspraak en daarvolgens die pad vorentoe bepaal. Hy het gesê EFF-LP’s sal nie aan die mosie deelneem nie, maar sal teenwoordig wees om ander sake van die parlement by te woon. Die Demokratiese Alliansie het die mosie van wantroue teen Zuma ingestel ná sy besluit om die minister van finansies, Nhlanhla Nene, in Desember af te dank. LP’s sal oor die mosie debatteer en daarna stem. Die ANC het die beplande mosie as ŉ “publisiteitsfoefie” afgemaak, ná soortgelyke pogings deur opposisiepartye die afgelope paar maande. Die ANC het gesê hy sal, as ŉ meerderheidsparty, weer teen die opposisiepartye wen. ŉ Mosie wat die DA in September gebring het om Zuma te vervolg oor die regering se versuim om die Soedannese president Omar al-Basjir kragtens die Internasionale Strafhof in hegtenis te neem, was vrugteloos. Agang SA het in Maart verlede jaar ook ŉ mosie van wantroue teen Zuma ingestel, voor dit teruggetrek is toe Baleka Mbete, speaker van die nasionale vergadering, nie haarself uit die debat wou onttrek nie.